Toshkent viloyati yo‘llarida kuzatuv kameralari o‘rnatilmoqda

Keyingi paytlarda yo‘llarda harakat xavfsizligini ta’minlash va qoidabuzarliklarning oldini olish maqsadida yangi texnologiyalardan ham foydalanilmoqda. Jumladan, tegishli joylarga videokameralar o‘rnatish orqali yo‘l harakatini nazorat qilish, ayrim hollarda tegishli avtoulovning belgisi yoki davlat raqamini aniqlash ham joriy etilmoqda.

Facebook ijtimoiy tarmog‘idagi Only in Uzbekistan sahifasi 23-yanvar kuni e’lon qilgan postida ayni shu – kamera o‘rnatish jarayonining ikkita surati berilgan.
Ma’lum qilinishicha, bu suratlar Toshkent viloyatida, Nazarbek ko‘prigi yaqinida olingan.
Ushbu post ostiga yozilgan izohlarda mazkur yangilikka nisbatan turli munosabat bildirilgan. Foydalanuvchilardan biri buning faqat kuzatuv kamerasi ekanligi, radar emasligini yozgan bo‘lsa, boshqasi unga e’tiroz bildirib, shu kameraning o‘zi radar ekanligini, yana birov esa kameralar ham mashinaning davlat raqamini, ham tezligini qayd etishini ta’kidlagan. Bir foydalanuvchi esa 2015-yilgacha Toshkent bo‘ylab 3000 ta kamera o‘rnatilishi haqida eshitganini yozgan.

Sanjar Zakirov ismli yurtdoshimiz esa bundan faqat xursand ekanligini bayon etgan. “Ko‘chalarda boshqa haydovchilarga va piyodalarga e’tibor bermasdan, katta tezlikda mashina haydaydiganlarga barham beradigan payt kelyapti”, — deydi u.
Mazkur xabar Facebook'ning 180 dan ortiq a’zosiga “yoqqanligi” va qizg‘in muhokama etilayotganligi esa ijtimoiy tarmoq foydalanuvchilari yurtimizda amalga oshirilayotgan islohotlarga, yangiliklarga befarq emasliklaridan darak beradi.